text: Flere vil være ingeniør
  30 juli 2016 kl. 07.32
  Syddansk Universitet tilbyder 112 flere pladser til unge, der vil være ingeniør. Bl.a. i Sønderborg. Her er antallet af tilbudte pladser steget med op til 63 pct.
  - Vi er rigtig glade, siger studiechef Annette Lund til TV SYD lørdag morgen. Vi har haft en rigtig god søgning.
  Få øjeblikke efter midnat blev edb-systemerne lukket op for ansøgere. Og der var pres på fra første sekund.
  - Det hele styres maskinelt. Men det er gået rigtig godt, siger Annette Lund til TV SYD.
  De tekniske uddannelser tegner sig for den største stigning på Syddansk Universitet, som har afdelinger i Odense, Kolding, Sønderborg, Esbjerg og Slagelse.
  -Vi tilbyder 112 flere pladser på ingeniøruddannelserne. Det svarer til, at 968 har fået tilbudt en plads.
  - I Sønderborg har vi f.eks. en stigning på 48 procent til diplom-ingeniører og på 63 procent til engelsksproget civilingeniør, siger Annette Lund. I personer svarer det, at der udbydes 31 pladser på den førstnævnte uddannelse og 19 pladser flere på den anden.
  Universiteterne og ministeriet har aftalt, at der skal satses på de tekniske uddannelser. Det er lykkedes på Syddansk Universitet, hvor ingeniør-uddannelserne har størst søgning. Her udbydes 13 procent flere pladser efter sommerferien.
  